## Zaključak Vlade Republike Hrvatske, klasa: 022-03/14-07/82, urbroj: 50301-09/06-14-2 od 19. ožujka 2014.godine

### NN 38/2014 (26.3.2014.), Zaključak Vlade Republike Hrvatske, klasa: 022-03/14-07/82, urbroj: 50301-09/06-14-2 od 19. ožujka 2014.godine

VLADA REPUBLIKE HRVATSKE

671

Na temelju članka 31. stavka 3. Zakona o Vladi Republike Hrvatske (»Narodne novine«, broj 150/2011), Vlada Republike Hrvatske je na sjednici održanoj 19. ožujka 2014. godine donijela

ZAKLJUČAK

1. Prihvaća se Program stručnog osposobljavanja i zapošljavanja hrvatskih branitelja i djece smrtno stradalih, zatočenih ili nestalih hrvatskih branitelja za razdoblje od 2014. do 2017. godine, u tekstu koji je sastavni dio ovoga Zaključka.

2. Ovaj Zaključak objavit će se u »Narodnim novinama«.

Klasa: 022-03/14-07/82

Urbroj: 50301-09/06-14-2

Zagreb, 19. ožujka 2014.

Predsjednik

Zoran Milanović, v. r.

PROGRAM STRUČNOG OSPOSOBLJAVANJA I ZAPOŠLJAVANJA HRVATSKIH BRANITELJA I DJECE SMRTNO STRADALIH, ZATOČENIH ILI NESTALIH HRVATSKIH BRANITELJA ZA RAZDOBLJE OD 2014. DO 2017. GODINE

1. UVOD

Republika Hrvatska, kao i ostale zemlje članice Europske unije, suočena je s problemom nezaposlenosti stanovništva, što utječe na otežano zapošljavanje svih kategorija stanovništva, a osobito nezaposlenih osoba koje se ubrajaju u skupine kojima je znatno otežan pristup tržištu rada. To se posebno odnosi na teže zapošljive i socijalno najranjivije društvene skupine, u koje se ubrajaju hrvatski branitelji, ali i djeca smrtno stradalih, zatočenih ili nestalih hrvatskih branitelja koja ulaze u svijet rada te kao mladi bez radnog iskustva potencijalno mogu predstavljati dugotrajno nezapošljivu skupinu. Zbog toga je posebna pažnja posvećena nezaposlenim hrvatskim braniteljima i nezaposlenoj djeci smrtno stradalih, zatočenih ili nestalih hrvatskih branitelja iz Domovinskog rata, pri čemu se vodi računa i o činjenici da je Republika Hrvatska jedina zemlja u Europskoj uniji koja je nakon 2. svjetskog rata imala dugotrajni ratni sukob na svojem području, te je iz konfliktnog razdoblja prešla u mirnodopsko i kao takva postala članica Europske unije. Iz navedenog razloga Republika Hrvatska kao zemlja s ratnim i poslijeratnim tranzicijskim iskustvom ima obvezu skrbiti o hrvatskim braniteljima i članovima njihovih obitelji u različitim područjima, pa tako i u području zapošljavanja.

S obzirom na učestalu pojavu gospodarskih i socijalnih kriza, dinamičnost i neizvjesnost tržišta rada, te uslijed brzog zastarijevanja postojećih znanja i vještina pojedinaca, osobito nezaposlenih, potrebna je stalna prilagodba znanja i vještina potrebama tržišta rada. Zbog toga je daljnje obrazovanje jedan od uvjeta za postizanje veće konkurentnosti i zapošljivosti na tržištu rada, a usklađivanje kompetencija pojedinca s potrebama tržišta rada značajno je za aktivno sudjelovanje pojedinaca u društvu, što povećava njihovu socijalnu uključenost. Pružanjem novčane potpore nezaposlenim hrvatskim braniteljima i nezaposlenoj djeci smrtno stradalih, zatočenih ili nestalih hrvatskih branitelja pomaže se onim osobama iz ciljne skupine koje se žele baviti poduzetništvom, kao i poslodavcima koji zapošljavaju navedene osobe, budući se ubrajaju u skupinu teže zapošljivih osoba: hrvatski branitelji zbog svoje dobi i činjenice da im je dijelom u vrijeme sudjelovanja u Domovinskom ratu, bilo otežano redovno stjecanje znanja i vještina, kao i potrebnog radnog iskustva, za razliku od njihovih vršnjaka koji u isto vrijeme nisu sudjelovali u Domovinskom ratu, već su se redovito školovali i zapošljavali, a djeca smrtno stradalih, zatočenih ili nestalih hrvatskih branitelja zbog toga što se u pravilu radi o mladim osobama bez radnog iskustva. Uz to, na socijalni položaj djece smrtno stradalih, zatočenih ili nestalih hrvatskih branitelja utječe i nedostatak obiteljske podrške prilikom školovanja i ulaska u svijet rada nastao gubitkom jednog ili oba roditelja kao posljedice ratnog stradavanja.

Povećanje zapošljivosti i prepoznavanje poduzetničkih mogućnosti teže zapošljivih skupina očituje se i u pružanju potpore razvoju zadruga. Ovakav oblik potpore teže zapošljivim skupinama pokazao se dobrim primjerom zapošljavanja i socijalnog uključivanja hrvatskih branitelja koji djeluju kroz rad zadruga.

Upravo iz navedenih razloga, pružanje podrške nezaposlenim hrvatskim braniteljima i nezaposlenoj djeci smrtno stradalih, zatočenih ili nestalih hrvatskih branitelja u integraciji na tržište rada povećanjem njihove zapošljivosti može biti dobar primjer drugim zemljama, potencijalnim članicama Europske unije kako utjecati na rješavanje problema socijalne uključenosti ratnih veterana i članova njihovih obitelji.

Pri svemu treba naglasiti kako je smanjivanje broja nezaposlenih osoba jedan od glavnih ciljeva politika Europske unije, te su i nastojanja ovog Programa usmjerena tom cilju.

2. STRATEGIJSKI I ZAKONODAVNI TEMELJI PROVEDBE PROGRAMA

Program stručnog osposobljavanja i zapošljavanja hrvatskih branitelja i djece smrtno stradalih, zatočenih ili nestalih hrvatskih branitelja iz Domovinskog rata koji je prethodio ovom Programu bio je dio Nacionalnog plana za poticanje zapošljavanja, kao i Zajedničkog memoranduma o prioritetima politike zapošljavanja Republike Hrvatske u kojem su bili navedeni glavni izazovi zapošljavanja i prioriteti za djelovanje u Republici Hrvatskoj. Među probleme koji su tijekom analize uočeni ubrojene su bile i poteškoće ranjivih skupina u pristupu obrazovanju i tržištu rada, pri čemu su kao ranjiva skupina prepoznati i hrvatski branitelji iz Domovinskog rata.

Program se temelji na nacionalnim i europskim strateškim dokumentima koji uključuju područja zapošljavanja i pristupa zapošljavanju, ali i borbe protiv siromaštva i socijalne isključenosti s obzirom da je stopa rizika od siromaštva prema pokazatelju najčešći status aktivnosti osobe najviša za nezaposlene osobe.

Strategijski i zakonodavni temelji provedbe Programa su:

1. Strategija Europa 2020 – dva od ukupno pet osnovnih ciljeva ove strategije usmjerena su na povećanje zaposlenosti i promicanje socijalne uključenosti, čijem ostvarenju pridonosi i provedba mjera i drugih aktivnosti obuhvaćenih ovim Programom.

2. Ekonomski program Republike Hrvatske – u poglavlju Strukturne reforme u dijelu koji se odnosi na reformske mjere vezano uz zapošljavanje, odnosno poticanje zapošljavanja istaknuta je provedba Programa stručnog osposobljavanja i zapošljavanja hrvatskih branitelja i djece smrtno stradalih, zatočenih ili nestalih hrvatskih branitelja.

3. Strategija Vladinih programa za razdoblje 2014.-2016. – kao jedan od ukupno 12 općih ciljeva za provedbu Strategije naveden je i cilj Jačanje socijalne pravednosti unutar koje je istaknuto kako će se u cilju ublažavanja negativnih posljedica Domovinskog rata provoditi sveobuhvatna skrb o hrvatskim braniteljima i članovima njihovih obitelji, pri čemu će se, između ostalog, najveći značaj pridavati zapošljavanju hrvatskih branitelja iz Domovinskog rata i djece smrtno stradalih hrvatskih branitelja iz Domovinskog rata te podizanju njihove razine obrazovanja.

4. Strateški plan Ministarstva branitelja 2014. – 2016. – unutar općeg cilja Očuvanje stečevina i ublažavanje negativnih posljedica Domovinskog rata definiran je posebni cilj Povećanje konkurentnosti hrvatskih branitelja iz Domovinskog rata i djece smrtno stradalih, zatočenih i nestalih hrvatskih branitelja iz Domovinskog rata na tržištu rada čiji osnovu čini provedba Programa stručnog osposobljavanja i zapošljavanja hrvatskih branitelja i djece smrtno stradalih, zatočenih ili nestalih hrvatskih branitelja

5. Zakon o pravima hrvatskih branitelja iz Domovinskog rata i članova njihovih obitelji (»Narodne novine«, br. 174/2004, 92/2005, 2/2007, 107/2007, 65/2009, 137/2009, 146/2010, 55/2011, 140/2012, 33/2013 i 148/2013)\*[[1]](#footnote-29081-1) – u članku 122. stavku 6. ističe provedbu programa i projekata usmjerenih, između ostaloga, prevladavanju i ublažavanju posljedica Domovinskog rata u koje je ubrojen i Program stručnog osposobljavanja i zapošljavanja hrvatskih branitelja i djece smrtno stradalih, zatočenih ili nestalih hrvatskih branitelja.

6. Zakon o državnim potporama (»Narodne novine«, br. 72/2013 i 141/2013)\* – dio potpora iz Programa stručnog osposobljavanja i zapošljavanja hrvatskih branitelja i djece smrtno stradalih, zatočenih ili nestalih hrvatskih branitelja predstavlja potpore male vrijednosti namijenjene zapošljavanju.

7. Smjernice politike državnih potpora za razdoblje 2014.-2016. (»Narodne novine«, broj 130/2013)\* – u okviru ciljeva dodjele državnih potpora istaknuti su primarni ciljevi čijem bi ostvarenju trebali težiti davatelji državnih potpora te je, između ostalog, kao jedna od istaknutih namjena dodjele državnih potpora za zapošljavanje, uključujući i potpore male vrijednosti, usmjerena zapošljavanju radnika u nepovoljnom položaju.

8. Uredba Komisije (EU) br. 1407/2013 od 18. prosinca 2013. o primjeni članaka 107. i 108. Ugovora o funkcioniranju Europske unije na de minimis potpore – propisuje pravila dodjele potpora male vrijednosti (de minimis potpora) poduzetnicima u svim sektorima, uz propisane iznimke navedene u članku 1. Uredbe.

9. Uredba Komisije (EU) br. 1408/2013 od 18. prosinca 2013. o primjeni članaka 107. i 108. Ugovora o funkcioniranju Europske unije na de minimis potpore u poljoprivrednom sektoru – propisuje pravila dodjele potpora male vrijednosti (de minimis potpora) poduzetnicima koji se bave primarnom proizvodnjom poljoprivrednih proizvoda, uz propisane iznimke navedene u članku 1. Uredbe.

10. Zakon o obrazovanju odraslih (»Narodne novine«, broj 17/2007)\* – ističe kako je obrazovanje odraslih, između ostalog, namijenjeno osposobljavanju za zapošljivost stjecanjem kvalifikacija za prvo zanimanje, prekvalifikacijom, stjecanjem i produbljivanjem stručnih znanja, vještina i sposobnosti.

3. OPĆI I POSEBNI CILJEVI PROGRAMA

Opći cilj Programa je doprinijeti povećanju pružanja podrške u integraciji osoba iz ciljne skupine na tržište rada povećanjem njihove zapošljivosti, kako bi se, uz ostale mjere aktivne politike zapošljavanja, zapošljavanjem kod poslodavaca ili u poduzetništvu utjecalo na smanjenje broja nezaposlenih u Republici Hrvatskoj, te time utjecati na stvaranje uvjeta za što uspješnije potpuno uključivanje u društvo hrvatskih branitelja i djece smrtno stradalih, zatočenih ili nestalih hrvatskih branitelja iz Domovinskog rata.

Kroz provedbu Programa pruža se mogućnost hrvatskim braniteljima da se uključe u društvo osiguravajući, prije svega, svoja građanska i socijalna prava, da utječu na važne društvene procese, povećaju stupanj obrazovanja, budu ekonomski aktivni, participiraju u društvenoj zajednici, da budu zadovoljni svojim položajem u društvu, povećaju mrežu socijalnih kontakata, iskažu vlastite potencijale te se uključe u redovne oblike rada, kao i da predstavljaju svoje proizvode i usluge te se povezuju sa strateškim partnerima važnim za njihovo poslovanje.

Poseban cilj Programa je poboljšati pristup tržištu rada nezaposlenim hrvatskim braniteljima i nezaposlenoj djeci smrtno stradalih, zatočenih ili nestalih hrvatskih branitelja iz Domovinskog rata te povećati konkurentnost osoba iz ciljne skupine na tržištu rada.

S obzirom na gospodarsku situaciju i produbljivanje ekonomske nejednakosti, proporcionalno dolazi do smanjenja potrebe za radnom snagom i rasta nezaposlenosti, pa tako i povećanja nezaposlenosti hrvatskih branitelja. Svrha cilja je utjecati na porast zaposlenosti hrvatskih branitelja uzimajući pri tome u obzir rad kao vrijednost koja će dovesti do podizanja životnog standarda osoba, tj. ekonomskog statusa osoba iz ciljne skupine, te rad kao društveno korisnu ljudsku aktivnost koja dovodi do stvaranja pozitivnog psihološkog učinka u smislu samopomoći i terapeutskog djelovanja na oboljele hrvatske branitelje, stvaranja osjećaja pripadnosti zajednici i samopoštovanja.

Ciljevi Programa usmjereni su na osnaživanje nezaposlenih hrvatskih branitelja i nezaposlene djece smrtno stradalih, zatočenih ili nestalih hrvatskih branitelja, njihovo uključivanje u radno-tržišni sustav koji će im omogućiti pristup zaposlenju i ekonomskim resursima, spriječiti socijalnu izolaciju te osigurati njihov aktivni doprinos za društvo u cjelini, kao i ekonomsku integraciju.

4. CILJNA SKUPINA, NOSITELJ I ROK PROVEDBE PROGRAMA

Ciljnu skupinu Programa čine nezaposlena djeca smrtno stradalih, zatočenih ili nestalih hrvatskih branitelja iz Domovinskog rata te nezaposleni hrvatski branitelji iz Domovinskog rata.

Nositelj provedbe Programa je Ministarstvo branitelja, a Program će se provoditi kontinuirano u razdoblju od 2014. do 2017. godine.

5. FINANCIRANJE PROGRAMA

Program se financira sredstvima državnog proračuna Republike Hrvatske. Broj zahtjeva koji se po pojedinim mjerama mogu pozitivno riješiti ovisi o raspoloživim sredstvima Državnog proračuna, osiguranim na poziciji Ministarstva branitelja za aktivnost zapošljavanja hrvatskih branitelja. S obzirom na promjenjiv iznos sredstava Državnog proračuna, ovisno o pojedinoj proračunskoj godini, u tekstu ovog Programa (u Prilogu) bit će prikazana projekcija broja zahtjeva koje je moguće pozitivno riješiti i iznosi sredstava potrebnih za isplatu potpora kroz pojedine mjere za 2014. godinu.

6. NAČIN PROVEDBE PROGRAMA

Zahtjevi se primaju isključivo na temelju Javnog poziva u kojem se objavljuju detaljni kriteriji i potrebna dokumentacija, obveze podnositelja u slučaju pozitivnog rješavanja zahtjeva, sankcije u slučaju neispunjavanja ugovornih obveza, razdoblje zaprimanja, krajnji rok rješavanja i broj predviđenih poticaja. Početkom svake godine čelnik tijela nadležan za brigu o hrvatskim braniteljima donosi odluku o provedbi Programa u tekućoj godini te odluku o aktiviranju svake pojedine mjere Programa kojom se pobliže definiraju uvjeti i kriteriji podnošenja i rješavanja zahtjeva te određuje datum objave Javnog poziva i razdoblje zaprimanja zahtjeva.

S obzirom da Mjera samozapošljavanja, Mjera potpore za proširenje postojeće djelatnosti, Mjera potpore radu zadruga hrvatskih branitelja, Mjera sufinanciranja projekata zadruga hrvatskih branitelja ugovorenih u okviru programa Europske unije i Mjera kreditiranja malog i srednjeg poduzetništva predstavljaju potpore male vrijednosti (de minimis potpore), Ministarstvo je prilikom dodjele potpora dužno u potpunosti se pridržavati odredbi propisanih u uredbama Europske komisije o de minimis potporama, budući da je područje državnih potpora jedno od područja koje je u isključivoj nadležnosti Europske komisije.

Sukladno članku 3. Uredbe Komisije (EU) br. 1407/2013 od 18. prosinca 2013. o primjeni članaka 107. i 108. Ugovora o funkcioniranju Europske unije na de minimis potpore, potporom male vrijednosti (de minimis potporom) smatra se svaka potpora pojedinom poduzetniku, čiji ukupni iznos ne prelazi 200.000,00 eura u kunskoj protuvrijednosti, prema srednjem tečaju Hrvatske narodne banke na dan isplate, u razdoblju od tri fiskalne godine,\*\*[[2]](#footnote-29081-2) neovisno o razini davatelja koji dodjeljuje potporu male vrijednosti (ministarstva, gradovi, županije i sl.). Pri tome, ukupna potpora male vrijednosti koja se dodjeljuje bilo kojem pojedinom poduzetniku u sektoru cestovnog prometa ne smije prelaziti 100.000,00 eura tijekom bilo kojeg razdoblja od tri fiskalne godine te se ne smije koristiti za kupovinu vozila za cestovni prijevoz tereta.

Sukladno članku 3. Uredbe Komisije (EU) br. 1408/2013 od 18. prosinca 2013. o primjeni članaka 107. i 108. Ugovora o funkcioniranju Europske unije na de minimis potpore u poljoprivrednom sektoru, potporom male vrijednosti (de minimis potporom) smatra se svaka potpora pojedinom poduzetniku koji se bavi primarnom proizvodnjom poljoprivrednih proizvoda, čiji ukupni iznos ne prelazi 15.000,00 eura u kunskoj protuvrijednosti, prema srednjem tečaju Hrvatske narodne banke na dan isplate, u razdoblju od tri fiskalne godine\*\*, neovisno o razini davatelja koji dodjeljuje potporu male vrijednosti (ministarstva, gradovi, županije i sl.).

Također, članak 3. Uredbe Komisije (EU) br. 1407/2013 od 18. prosinca 2013. o primjeni članaka 107. i 108. Ugovora o funkcioniranju Europske unije na de minimis potpore i Uredbe Komisije (EU) br. 1408/2013 od 18. prosinca 2013. o primjeni članaka 107. i 108. Ugovora o funkcioniranju Europske unije na de minimis potpore u poljoprivrednom sektoru navodi kako se de minimis potpora smatra dodijeljenom u trenutku kada poduzetnik ostvari pravo na primanje potpore, neovisno o datumu isplate de minimis potpore poduzetniku.

Prema člancima 5. i 6. Uredbe Komisije (EU) br. 1407/2013 od 18. prosinca 2013. o primjeni članaka 107. i 108. Ugovora o funkcioniranju Europske unije na de minimis potpore i Uredbe Komisije (EU) br. 1408/2013 od 18. prosinca 2013. o primjeni članaka 107. i 108. Ugovora o funkcioniranju Europske unije na de minimis potpore u poljoprivrednom sektoru, potpore male vrijednosti (de minimis potpore) kumuliraju se s drugim potporama male vrijednosti dodijeljenim u skladu s drugim uredbama o de minimis potporama do odgovarajućih gornjih granica propisanih navedenim uredbama. De minimis potpore ne kumuliraju se s državnim potporama u vezi s istim prihvatljivim troškovima ako bi takva kumulacija prelazila primjenjivi najviši iznos potpore koji je u konkretnim okolnostima svakog pojedinog slučaja utvrđen uredbom o skupnom izuzeću odnosno odlukom Komisije. De minimis potpore koje nisu dodijeljene za određene opravdane troškove ili se njima ne mogu pripisati mogu se kumulirati s drugim državnim potporama dodijeljenima u skladu s uredbom o skupnom izuzeću ili odlukom Komisije. Sukladno uredbama Europske komisije, u postupku zaprimanja zahtjeva za korištenje navedenih mjera, Ministarstvo branitelja će od svakog potencijalnog korisnika zatražiti podatke o iznosima do sada primljenih državnih potpora i potpora male vrijednosti koje je korisnik zaprimio tijekom tekuće godine kao i tijekom prethodne dvije fiskalne godine, neovisno o vrsti i razini davatelja potpora, kako bi se izbjegla moguća prekomjerna dodjela državne potpore, odnosno potpore male vrijednosti.

Država članica dostavlja Europskoj komisiji sve informacije koje Komisija smatra potrebnima kako bi ocijenila jesu li ispunjeni uvjeti propisani uredbama o de minimis potporama.

Nastavno tome, Ministarstvo branitelja će prilikom provedbe Programa u dijelu mjera koje predstavljaju potpore male vrijednosti, postupati sukladno važećim zakonskim propisima i provedbenim aktima kojima je regulirana politika državnih potpora Republike Hrvatske, odnosno konkretno područje dodjele potpora male vrijednosti, kao i u skladu sa svim važećim uredbama Europske komisije kojima se uređuju potpore male vrijednosti.

Novčane potpore koje se dodjeljuju kroz mjere ovog Programa, a koje se smatraju potporama male vrijednosti prema vrsti državne potpore predstavljaju program potpora male vrijednosti, prema kategoriji državnih potpora odnose se na zapošljavanje, a kao instrument državne potpore predstavljaju subvencije.

Ujedno, Ministarstvo će prilikom sklapanja ugovora o korištenju sredstava obavijestiti korisnika da mu je dodijeljena potpora male vrijednosti, dok će podatke o dodijeljenim potporama male vrijednosti dostaviti Ministarstvu financija, odnosno u dijelu koji se odnosi na primarnu proizvodnju poljoprivrednih proizvoda Ministarstvu poljoprivrede.

Za svaku mjeru sastavlja se Stručni tim za odlučivanje o mogućnosti korištenja mjera Programa koji pregledava dostavljenu dokumentaciju, utvrđuje ispunjavanje ranije utvrđenih kriterija i ocjenjuje poslovne planove.

Članovi stručnih timova su predstavnici Ministarstva branitelja, Ministarstva poduzetništva i obrta, Ministarstva rada i mirovinskoga sustava, Ministarstva poljoprivrede, Ministarstva znanosti, obrazovanja i sporta, Hrvatskog zavoda za zapošljavanje, Hrvatske udruge poslodavaca, Hrvatske obrtničke komore, Hrvatskog saveza zadruga i Agencije za strukovno obrazovanje i obrazovanje odraslih. Ukoliko se ukaže potreba, Ministarstvo branitelja može u rad Stručnog tima uključiti i stručnjake iz drugih institucija koje svojim znanjem i iskustvom mogu doprinijeti radu Stručnog tima. Članove Stručnog tima imenuje čelnik tijela nadležnog za pitanja hrvatskih branitelja iz Domovinskog rata, a na prijedlog institucije ispred koje se imenuju.

Prilikom razmatranja svih zaprimljenih zahtjeva po javnim pozivima vodit će se računa o načelima dobre vjere, nepristranosti, objektivnosti i fiskalne odgovornosti.

7. SURADNICI U PROVEDBI

Članovi Stručnog tima, kao predstavnici institucija ispred kojih su imenovani u cilju pružanja pomoći svojim stručnim znanjem i iskustvom na poslovima koje primarno obavljaju u okviru djelokruga svojeg rada, razlikuju se po pojedinim mjerama. Tako u Stručnom timu koji odlučuje o zahtjevima za korištenje Mjere poticanja obrazovanja hrvatskih branitelja i djece smrtno stradalih, zatočenih ili nestalih hrvatskih branitelja, uz predstavnike Ministarstva branitelja, sudjeluju predstavnici: Ministarstva znanosti, obrazovanja i sporta, Agencije za strukovno obrazovanje i obrazovanje odraslih te Hrvatskog zavoda za zapošljavanje. U Stručnom timu koji odlučuje o zahtjevima za korištenje Mjere samozapošljavanja i Mjere potpore za proširenje postojeće djelatnosti, uz predstavnike Ministarstva branitelja, sudjeluju predstavnici: Ministarstva rada i mirovinskoga sustava, Ministarstva poljoprivrede, Hrvatske obrtničke komore, Hrvatske udruge poslodavaca i Hrvatskog zavoda za zapošljavanje. Za odlučivanje o mjerama koje se odnose na zadružno poduzetništvo, Stručni tim, uz predstavnike Ministarstva branitelja, čine i predstavnici: Ministarstva poduzetništva i obrta, Ministarstva poljoprivrede te Hrvatskog saveza zadruga.

Suradnicima u provedbi Mjere poticanja obrazovanja hrvatskih branitelja i djece smrtno stradalih, zatočenih ili nestalih hrvatskih branitelja smatraju se i obrazovne ustanove u kojima se korisnici mjere obrazuju, iako Ministarstvo branitelja s obrazovnim ustanovama ne surađuje izravno, već polaznici sami odabiru obrazovnu ustanovu u kojoj pohađaju određeni obrazovni program, a u slučaju odobravanja zahtjeva za korištenje mjere, s obrazovnim ustanovama se sklapa ugovor o osposobljavanju za svakog pojedinog polaznika – korisnika mjere (i to nakon što je s korisnikom sklopljen ugovor o međusobnim pravima i obvezama vezano uz korištenje Mjere poticanja obrazovanja hrvatskih branitelja i djece smrtno stradalih, zatočenih ili nestalih hrvatskih branitelja).

Vezano uz provedbu mjera namijenjenih poticanju rada braniteljskih zadruga, Ministarstvo branitelja svake godine temeljem javnog poziva bira Referalne centre za zadruge hrvatskih branitelja, koji sukladno potpisanim ugovorima, pružaju podršku zadrugama na terenu (prijenos iskustava vezano uz osnivanje i rad zadruga, umrežavanje postojećih zadruga i slično), te ujedno pomažu Ministarstvu u provedbi mjera namijenjenih zadrugama (prvenstveno kroz obilazak zadruga na terenu u svrhu uvida u rad zadruga koje traže potporu, te prilikom kontrole namjenskog utroška sredstava dodijeljenih potpora zadrugama), kao i prilikom organiziranja aktivnosti vezanih uz predstavljanje rada braniteljskih zadruga (npr. okrugli stolovi, sajmovi, prigodna predstavljanja zadruga u sklopu obilježavanja obljetnica važnijih događaja iz Domovinskog rata i sl.). S izabranim referalnim centrima Ministarstvo branitelja sklapa ugovor o suradnji, sukladno kojem Referalni centri ostvaruju novčana sredstva za provedbu naprijed spomenutih aktivnosti u iznosu do 150.000,00 kuna.

Ukoliko se tijekom provedbe Programa zbog specifičnosti pojedinih aktivnosti i mjera, a u svrhu doprinosa ostvarenju ciljeva ovog Programa ukaže potreba za uključivanjem i drugih dionika, Ministarstvo branitelja ima mogućnost okupiti predstavnike nadležnih tijela radi umrežavanja, dobivanja potpunog pregleda i bolje koordinacije postojećih provedbenih programa usmjerenih postizanju zajedničkih prioriteta određenih u nacionalnim i europskim strategijama za zapošljavanje, koji mogu pridonijeti jačanju konkurentnosti hrvatskih branitelja i djece smrtno stradalih, zatočenih ili nestalih hrvatskih branitelja.

8. PRAĆENJE I NADZOR PROVEDBE

Organizacijska jedinica nadležna za analizu i kontrolu namjenskog utroška sredstava Ministarstva branitelja pratit će i nadzirati provedbu Programa sukladno uredbi kojom je uređeno unutarnje ustrojstvo Ministarstva branitelja.

9. SADRŽAJ PROGRAMA

Program obuhvaća provedbu mjera aktivne politike zapošljavanja, što predstavlja provedbu Programa u užem smislu, dok u širem smislu provedba Programa obuhvaća i druge aktivnosti koje neizravno utječu na povećanje konkurentnosti hrvatskih branitelja i djece smrtno stradalih, zatočenih ili nestalih hrvatskih branitelja.

9.1. Program u užem smislu

Provedba Programa u užem smislu obuhvaća sljedeće mjere:

9.1.1. Mjera poticanja obrazovanja hrvatskih branitelja i djece smrtno stradalih, zatočenih ili nestalih hrvatskih branitelja

Svrha Mjere je poticanjem na podizanje razine obrazovanja i promjenom zanimanja utjecati na poboljšanje kvalifikacijske strukture nezaposlenih osoba iz ciljne skupine te tako olakšati pristup tržištu rada i utjecati na povećanje njihove zapošljivosti. Ova Mjera omogućuje osobama iz ciljne skupine da kroz programe obrazovanja usklade svoje kompetencije s promjenama na tržištu rada, što utječe na smanjivanje rizika od socijalne isključenosti. Pri tome treba uzeti u obzir da su dugotrajno nezaposlene osobe i osobe isključene s tržišta rada u povećanom riziku od socijalne isključenosti, a da se kroz povećanje svijesti o potrebi cjeloživotnog učenja te obrazovanjem u znatnoj mjeri može utjecati na poboljšanje životnih prilika osoba iz ciljne skupine.

Obrazovne aktivnosti koje omogućava primjena Mjere:

1. Stjecanje prvog zanimanja (stjecanje pomoćnog zanimanja, strukovne kvalifikacije/zanimanja i završetak općeg srednjoškolskog obrazovanja)

2. Prekvalifikacija i dokvalifikacija

3. Stručno osposobljavanje

Ove obrazovne aktivnosti mogu koristiti osobe sa i bez zanimanja (završena osnovna ili srednja škola), koje nisu koristile poticaje Ministarstva prethodnih godina.

Ministarstvo snosi troškove osposobljavanja do iznosa od 10.000,00 kuna, isplatom izravno obrazovnoj ustanovi u kojoj je osposobljavanje provedeno.

Ukoliko troškovi osposobljavanja iznose više od 10.000,00 kuna, podnositelj je dužan obvezati se na plaćanje razlike u cijeni pisanom izjavom.

Iznimno, u posebno opravdanim slučajevima, isključivo ako se radi o stjecanju prvog zanimanja, Stručni tim za odlučivanje o mogućnosti korištenja mjera Programa može predložiti odobravanje i višeg iznosa.

Ako podnositelj zahtjeva iz neopravdanih razloga prekine osposobljavanje, dužan je vratiti sredstva uložena u isto uz zakonsku zateznu kamatu.

4. Stjecanje dodatnih znanja i vještina

5. Polaganje majstorskih ispita (u svrhu samozapošljavanja)

Ove aktivnosti mogu koristiti samo osobe sa završenom srednjom školom, odnosno osobe sa završenim preddiplomskim sveučilišnim studijem, diplomskim sveučilišnim studijem, integriranim preddiplomskim i diplomskim sveučilišnim studijem, kratkim stručnim studijem, preddiplomskim stručnim studijem i specijalističkim diplomskim stručnim studijem, a koje nisu koristile mjere Ministarstva namijenjene obrazovanju prethodnih godina.

Stjecanje dodatnih znanja i vještina obuhvaća učenje stranih jezika, informatičko opismenjavanje i iznimno drugo ukoliko su navedena znanja i vještine u uskoj vezi s osnovnim zanimanjem ili ukoliko u znatnoj mjeri povećavaju mogućnost zapošljavanja osobe iz ciljne skupine.

Ministarstvo snosi troškove osposobljavanja do iznosa od 5.000,00 kuna, isplatom izravno obrazovnoj ustanovi u kojoj je obrazovanje provedeno.

Ako troškovi osposobljavanja iznose više od 5.000,00 kuna, podnositelj je dužan obvezati se na plaćanje razlike u cijeni pisanom izjavom.

Ako podnositelj zahtjeva iz neopravdanih razloga prekine osposobljavanje, dužan je vratiti sredstva uložena u isto.

Mjera poticanja obrazovanja hrvatskih branitelja i djece smrtno stradalih, zatočenih ili nestalih hrvatskih branitelja ne podrazumijeva i ne može se koristiti za školovanje unutar sustava visokog obrazovanja.

9.1.2. Mjera samozapošljavanja

Kroz ovu Mjeru Ministarstvo može osobama iz ciljne skupine koje pokreću vlastitu samostalnu djelatnost (obrt, trgovačko društvo ili obiteljsko poljoprivredno gospodarstvo) te ispunjavaju propisane uvjete odobriti korištenje potpore u iznosu od 40.000,00 kuna.

Potpora se u pravilu isplaćuje u dva jednaka dijela, pri čemu se prvi dio potpore u iznosu od 20.000,00 kuna isplaćuje po odobravanju zahtjeva i preuzimanju ugovornih obveza, a drugi dio potpore u iznosu od 20.000,00 kuna isplaćuje se nakon što korisnik dostavi valjane dokaze o namjenskom utrošku prvog dijela potpore.

Očekivani rok zaposlenosti korisnika potpore za samozapošljavanje je najmanje 12 mjeseci, tijekom kojih je korisnik obvezan uplaćivati doprinose za mirovinsko i zdravstveno osiguranje, a ako korisnik ne ispuni ugovorne obveze i sredstva ne utroši namjenski sukladno odobrenom poslovnom planu, dužan je primljena sredstva vratiti zajedno sa zakonskim zateznim kamatama.

Zahtjev mogu podnijeti osobe koje su registrirale djelatnost na način i u roku utvrđenom Javnim pozivom, te koje nisu koristile potporu za samozapošljavanje Ministarstva prethodnih godina.

9.1.3. Mjera potpore za proširenje postojeće djelatnosti

Ministarstvo podupire poduzetnike koji već uspješno posluju te namjeravaju proširiti postojeću djelatnost zapošljavanjem osoba iz ciljne skupine, pri čemu potpora iznosi 45.000,00 po zaposlenoj osobi, a Ministarstvo branitelja može dodijeliti potporu za zapošljavanje najviše tri osobe. Ovisno o broju osoba iz ciljne skupine koje će poslodavac zaposliti potpora iznosi 45.000,00 kuna za zapošljavanje jedne osobe, 90.000,00 kuna za zapošljavanje dvije osobe, odnosno 135.000,00 kuna za zapošljavanje tri osobe, a nepovratna je ukoliko poslodavac osobu za čije je zapošljavanje ostvario potporu zadrži u radnom odnosu sukladno ugovorom preuzetim obvezama.

Ukoliko poslodavac kojem je odobreno korištenje potpore za zapošljavanje osobe iz ciljne skupine, a kojoj je u međuvremenu iz opravdanih razloga prekinut ugovor o radu kod tog poslodavca (što je poslodavac dužan pisanim putem obrazložiti i dokazati), u slučaju kada u evidenciji nezaposlenih osoba Hrvatskog zavoda za zapošljavanje ne postoji druga osoba odgovarajućih kvalifikacija s utvrđenim statusom osobe iz ciljne skupine koju bi mogao zaposliti kao zamjenu za prvotno zaposlenu osobu iz ciljne skupine, o čemu mora dostaviti odgovarajuću potvrdu Hrvatskog zavoda za zapošljavanje, iznimno može biti odobreno zapošljavanje nezaposlenog djeteta hrvatskog ratnog vojnog invalida ili nezaposlenog djeteta dragovoljca iz Domovinskog rata s potrebnim kvalifikacijama, a u cilju ispunjavanja preuzetih ugovornih obveza.

Za potporu mogu kandidirati obrti i mala trgovačka društva s do 50 zaposlenih, te obiteljska poljoprivredna gospodarstva i zadruge.

Prednost pri rješavanju imaju poslodavci koji su ujedno i sami hrvatski branitelji, odnosno članovi obitelji smrtno stradalih, zatočenih ili nestalih hrvatskih branitelja.

9.1.4. Mjera potpore radu zadruga hrvatskih branitelja

U cilju olakšavanja pristupa tržištu rada i povećanja zapošljivosti osoba iz ciljne skupine, Ministarstvo branitelja može registriranim zadrugama hrvatskih branitelja koje kvalitetnim poslovnim planom i brojem zadrugara s utvrđenim statusom osoba iz ciljne skupine ispunjavaju postavljene kriterije odobriti korištenje novčane potpore u iznosu od 150.000,00 kuna, kako bi njeni članovi kroz rad u zadruzi mogli organizirano obavljati svoje djelatnosti. Zadruga kao jedan od subjekata malog gospodarstva omogućava zajedničko nastupanje svojih članova na tržištu, kao i zajedničko korištenje zadružnih resursa i kapaciteta potrebnih za proizvodnju i pružanje usluga.

Da bi zadruga brojem svojih članova s utvrđenim statusom osoba iz ciljne skupine ispunila kriterije potrebne za korištenje ove mjere, u zadruzi mora aktivno djelovati najmanje 12 članova, od čega njih 8 ujedno ima utvrđen status hrvatskog branitelja ili djeteta smrtno stradalog, zatočenog ili nestalog hrvatskog branitelja. Pri donošenju konačne odluke o mogućnosti korištenja Mjere potpore radu zadruga hrvatskih branitelja uzima se u obzir i mišljenje Referalnog centra, nakon izvršenog obilaska zadruge na terenu. Zadruge hrvatskih branitelja mogu koristiti ovu mjeru isključivo ukoliko nisu prethodnih godina koristile mjere Ministarstva branitelja namijenjene poticanju osnivanja zadruga i potpore radu zadruga hrvatskih branitelja u sklopu programa koji su se provodili u prethodnom razdoblju.

Zadruge koje se bave ekološkom proizvodnjom te posjeduju potrebne certifikate imaju prednost pri rješavanju zahtjeva te im se u slučaju pozitivnog rješavanja zahtjeva odobrava do 20% veći iznos potpore u odnosu na potporu propisanu za Mjeru potpore radu hrvatskih branitelja.

Osim zadruga koje se bave ekološkom proizvodnjom, posebna pozornost posvetit će se i zadrugama koje su orijentirane prema socijalnom poduzetništvu, te će po donošenju strateških dokumenata koji uređuju područje socijalnog poduzetništva na razini Republike Hrvatske i postavljanja jasnih kriterija kojima se vrednuju socijalno-poduzetničke aktivnosti, Ministarstvo branitelja u svojim provedbenim aktima i javnim pozivima urediti mogućnost davanja prednosti takvim zadrugama.

9.1.5. Mjera sufinanciranja projekata zadruga hrvatskih branitelja ugovorenih u okviru programa Europske unije

Ministarstvo branitelja može sufinancirati projekte zadruga hrvatskih branitelja ugovorene u okviru programa Europske unije, a predviđene za financiranje sredstvima iz pretpristupnih i drugih fondova Europske unije, pri čemu zadruga za prijavljeni projekt može ostvariti iznos potpore do najviše 100.000,00 kuna.

Sredstva za sufinanciranje projekata kroz ovu Mjeru moguće je odobriti zadrugama hrvatskih branitelja isključivo za projekte koji su prijavljeni i odobreni kroz navedene programe/natječaje, te po dostavljanju dokaza iz kojih je razvidno da su isti odobreni, odnosno ugovoreni od strane nadležnog tijela.

Projekti mogu biti sufinancirani samo u dijelu koji nije sufinanciran sredstvima Europske unije ili iz drugih izvora te su zadruge-korisnice ove mjere obvezne dostavljati Ministarstvu izvješća o namjeni i trošenju dijela sredstava sufinanciranog od strane Ministarstva branitelja, a sukladno odobrenom obrascu proračuna projekta.

U cilju jačanja međusobne povezanosti i umrežavanja zadruga hrvatskih branitelja, prednost pri dodjeli sredstava kroz ovu Mjeru imat će oni projekti zadruga na kojima uz zadrugu – nositelja projekta kao partneri, odnosno suprijavitelji, sudjeluju dvije ili više braniteljskih zadruga.

U slučaju odobravanja zahtjeva za sufinanciranje kroz ovu Mjeru, zadruga – nositelj projekta, odnosno zadruge – suprijavitelji na projektu iz Republike Hrvatske, dužni su u svakom trenutku na traženje Ministarstva branitelja dostaviti sve dodatne podatke i dokumentaciju o projektu (sadržajne, administrativne, financijske i druge) koje se odnose na provedbu projekta.

9.1.6. Mjera kreditiranja malog i srednjeg poduzetništva

Ministarstvo nastavlja plaćati preuzete obveze iz prethodnog razdoblja, subvenciju 2% kamatne stope na poduzetničke kredite realizirane u poslovnim bankama kroz Program »Lokalni projekti razvoja – Poduzetnik«, Projekt »Branitelji«.

9.2. Program u širem smislu

Program u širem smislu obuhvaća druge dodatne aktivnosti, kao i posebne odredbe Programa koje uključuju aktivnu suradnju s drugim institucijama na realizaciji ciljeva Programa.

9.2.1. Dodatne aktivnosti

Dodatne aktivnosti obuhvaćaju sljedeće:

~ promidžbu mjera Programa,

~ pružanje savjetodavne pomoći vezano uz korištenje mjera Programa na regionalnoj i nacionalnoj razini,

~ podizanje svijesti šire javnosti o radnim sposobnostima osoba iz ciljne skupine s ciljem povećanja njihove zapošljivosti,

~ podizanje svijesti šire javnosti o mogućnostima zapošljavanja osoba iz ciljne skupine, jačanja njihovih kompetencija i poduzetničkog potencijala kroz zadruge,

~ održavanje sajmova zadruga hrvatskih branitelja radi predstavljanja rada, proizvoda i usluga zadruga hrvatskih branitelja te jačanja prepoznatljivosti zadružnih proizvoda, kao i održavanje tematskih okruglih stolova,

~ prigodna predstavljanja proizvoda braniteljskih zadruga vezana uz obilježavanje značajnijih obljetnica iz Domovinskog rata,

~ obilaske korisnika Programa na terenu, od strane referalnih centara za zadruge hrvatskih branitelja, a po potrebi i djelatnika Ministarstva branitelja, vezano uz kontrolu namjenskog utroška potpora ostvarenih kroz Program,

~ prijenos znanja i iskustva u provođenju mjera i aktivnosti Programa kroz službenu razvojnu pomoć.

9.2.1. Posebne odredbe Programa

Uz provedbu navedenih mjera, Ministarstvo branitelja će u svrhu razvoja i jačanja poslovanja zadruga hrvatskih branitelja te povećanja broja članova i zaposlenih osoba iz ciljne skupine u zadrugama hrvatskih branitelja surađivati i s drugim institucijama, a prvenstveno:

– s Ministarstvom zaštite okoliša i prirode i Fondom za zaštitu okoliša i energetsku učinkovitost na realizaciji projekata zadruga hrvatskih branitelja usmjerenih području zaštite okoliša, energetske učinkovitosti i korištenja obnovljivih izvora energije, a koji se odnose na održivi razvoj,

– s Ministarstvom poljoprivrede, Nacionalnom veletržnicom d.d. i Ministarstvom poduzetništva i obrta u područjima koja se odnose na rad i projekte zadruga hrvatskih branitelja, odnosno kojima se proširuju postojeće djelatnosti ili razvijaju novi projekti zadruga, čime se potiče njihov razvoj i poslovanje.

U svrhu ostvarivanja suradnje Ministarstvo branitelja sklopit će odgovarajući sporazum o suradnji sa svakom pojedinom institucijom kojim će regulirati oblike, način i uvjete suradnje.

Sredstva ostvarena kroz ovaj oblik suradnje ne mogu biti ostvarena za zadovoljavanje temeljnih potreba poslovanja zadruge (npr. kupnju opreme, zemljišta, pokrivanje troškova redovnog poslovanja i sl.) te ne postoji mogućnost istovremenog financiranja jednog projekta kroz neku od mjera namijenjenih zadrugama hrvatskih branitelja (Mjeru potpore radu zadruga hrvatskih branitelja, Mjeru sufinanciranja projekata zadruga hrvatskih branitelja ugovorenih u okviru programa Europske unije ili Mjeru potpore za proširenje postojeće djelatnosti) i ovaj oblik.

Prednost pri dodjeli sredstava kroz ovaj oblik ostvarit će projekti zadruga hrvatskih branitelja za koje su dostavljeni pokazatelji uspješnosti i održivosti provedbe sličnih projekata kroz višegodišnje razdoblje, u kojima istovremeno sudjeluje više zadruga, odnosno kojima se potiče udruživanje više braniteljskih zadruga u cilju zajedničkog poslovanja, kojima se povećava broj osoba zaposlenih u zadruzi hrvatskih branitelja, te od kojih, uz ciljnu skupinu, korist ima i šira društvena zajednica.

PRILOG

Tablica – Projekcija raspodjele sredstava potrebnih za provedbu Programa stručnog osposobljavanja i zapošljavanja hrvatskih branitelja i djece smrtno stradalih, zatočenih ili nestalih hrvatskih branitelja za 2014. godinu

|  |  |  |  |  |
| --- | --- | --- | --- | --- |
| Naziv mjere | Broj zahtjeva/ostvarenih suradnji | Iznos pojedinačne potpore | Potrebna sredstva | Aktivnost/račun |
| Mjera poticanja obrazovanja hrvatskih branitelja i djece smrtno stradalih, zatočenih ili nestalih hrvatskih branitelja | 128 | 5.000,00 – 10.000,00 kn (prosječni iznos 7.000,00 kn) | 900.000,00 kn | A 753009/3721 |
| Mjera samozapošljavanja | 140 | 40.000,00 kn | 5.600.000,00 kn | A 753009/3721 |
| Mjera potpore za proširenje postojeće djelatnosti | 23-70 | 45.000,00 kn po zaposlenoj osobi | 3.150.000,00 kn | A 753009/3721 |
| Ukupno 3721 |  |  | 9.650.000,00 kn |  |
| Mjera potpore radu zadruga hrvatskih branitelja | 8-10 | 150.000,00 kn | 1.500.000,00 kn | A 753009/3811 |
| Mjera sufinanciranja projekata zadruga hrvatskih branitelja ugovorenih u okviru programa Europske unije | 15 | max.  100.000,00 kn | 1.500.000,00 kn | A 753009/3811 |
| Naknada za rad Referalnih centara | 3 | 150.000,00 kn | 450.000,00 kn | A 753009/3811 |
| Posebni projekti zadruga HB – suradnja s drugim institucijama | 3 |  | 4.550.000,00 kn | A 753009/3811 |
| Ukupno 3811 |  |  | 8.000.000,00 kn |  |
| Mjera kreditiranja malog i srednjeg poduzetništva |  |  | 850.000,00 kn | A 753009/3523 |
| Organizacija sajmova, okruglih stolova, prigodnih predstavljanja zadruga HB | 4 – 5 |  | 250.000,00 kn | A 753009/3299 |
| Usluge promidžbe i informiranja |  |  | 250.000,00 kn | A 753009/3233 |
| UKUPNO |  |  | 19.000.000,00 kn |  |

[[1](#footnote-29081-1-backlink)]\* S obzirom na moguće izmjene i dopune navedenih zakonskih propisa, odnosno donošenja novih zakona u područjima koja uređuju, tijekom provedbe Programa primjenjivat će se zakonske odredbe sukladno zakonskoj regulativi koja će u tom trenutku biti na snazi.

[[2](#footnote-29081-2-backlink)]\*\* Trogodišnje razdoblje koje se uzima u obzir ocjenjuje se na pomičnoj osnovi tako da se pri svakoj novoj dodjeli de minimis potpore uzme u obzir ukupan iznos de minimis potpora dodijeljenih u predmetnoj fiskalnoj godini te tijekom prethodne dvije fiskalne godine.

38 26.03.2014 Zaključak Vlade Republike Hrvatske, klasa: 022-03/14-07/82, urbroj: 50301-09/06-14-2 od 19. ožujka 2014.godine

Ostalo, NN 38/2014-671
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)